UP-gebedsbyeenkoms: ‘Ons droom nie in swart en wit nie’ | Maroela Media
Die groep van sowat 400 studente het in kleiner groepe verdeel, hande vasgehou en gebid. Die studente het die “rasgedrewe voorvalle” wat die afgelope paar dae op hul kampus plaasgevind het ten sterkste veroordeel.
“Dit breek my hart elke keer wat ek mense sien veg. Ek glo God is die antwoord. Soos my vriend gesê het: ‘Ons droom nie in swart en wit nie, ons droom in kleur. Selfs as ons slaap sien ons nie net wit en swart nie’,” het Tamra Golob, ŉ 21-jarige derdejaarstudent gesê. “God het ons almal lief. Ons is almal kleurblind. Swart of wit, ons is almal een.”
Paige Leresche, wat BSc omgewingswetenskap studeer, het gesê sy het die gebedsbyeenkoms bygewoon “om met God te praat” oor die rasseverskille op die kampus. “Ons is hier om met God te praat en Hom te vra om ons gesond te maak en om herstel en vrede te bring. Die probleme kan vreedsaam opgelos word.”
Awelani Mudau het gesê dit is ŉ geleentheid om ouer Suid-Afrikaners te wys dat die jeug vorentoe beweeg. “Ons wil Suid-Afrika na ŉ nuwe vlak neem.”
Henrico Gouws, wat BSc aktuariële en finansiële wiskunde studeer, het gesê hy glo dat die huidige spanning sal oorwaai. “Ons kan nie sê ons is ŉ reënboognasie nie, want ons staan nie saam nie. Ons is hier om te bewys dat swart, wit, Indiër, Chinees of wie ook al saam kan staan om die reënboognasie te vorm.”
Uitstekend en wonderlik! Met sulke gesindhede kan julle baie reg kry. Mag die Here die eer kry vir dit wat julle doen. Sulke optredes bring mense bymekaar en laat ons net weer opnuut besef dat ons afhanklik van God is!
Die arme kinders: hulle word deur gewetenlose kommuniste gebruik om ‘n “politieke doelwit” te bereik. Die opstande het niks met kleur of ras te doen nie, die land moet bloot in chaos gedompel word sodat, wanneer die kommunistiese “regering” met vredes-voorstelle kom, dit met ope arms aanvaar word.
Weereens is godsdiens ŉ handige hulpmiddel wat misbruik word om mense verder aan die slaap te sis in plaas daarvan om die werklike oorsake van en oplossings vir probleme te adresseer. Die oorsaak is die bestaan van ras-geïntegreerde universiteite en die oplossing is verskillende universiteite vir verskillende bevolkingsgroepe.
Rassehaat word deur politici aangevuur en dit is tyd dat almal dit besef. Die ANC en EFF wil nie he swart en wit moet oor die weg kom nie. Ek het baie swart kollegas en ons kom goed oor die weg. Daar is geen spanning want daar is nie politiek op kantoor nie. Beskaafdheid en respek is al wat dit kos. Maak ‘n punt daarvan om almal se kultuur te verstaan en respekteer.
So trots op julle! Hou so vol!